Wenners, wenners, wenners... | Oudtshoorn Courant
Wenners, wenners, wenners...
Hannes Visser | 09 January 2020
Jare gelede het ons seun die liedjie Wenners van Danie Botha uit sy kop geken en vir dae lank het "Wenners, wenners, wenners, wenners wil ons wees..." deur die huis weergalm.
En ja, dit is 'n mooi boodskap dat almal van ons inherent wenners is. En, hierdie week is die koerante vol glimlaggende gesigte van 2019 se matriekklaswenners wat hulle uitslae rondswaai. Die minister van onderwys, Angie Motshekga is so aangedaan oor die nasionale slaagsyfer van 81% dat sy gesê het sy kan nou maar aftree, haar hoogtepunt is bereik.
Liewe Angie, ek deel jou vreugde, maar ek dink nie dit moet die rede vir jou aftrede wees nie, ek dink eerder dit moet uit die besef wees dat die matriekslaagsyfer van 81% 'n wanbeeld is. In 'n uitgebreide verslag wat in 2013 deur die Centre for Development & Enterprise oor die stand van onderwys gedoen is, is een van hulle gevolgtrekkings die volgende:
"While the NSC pass rate has been increasing in recent years, this measure should not be seen as an accurate indication of the quality of education in the country. It is flawed because it only reflects the achievement of the best-performing 50 per cent of a cohort, i.e. those that make it to Grade 12, and it does not take into account subject combinations and the fact that more pupils are opting for easier subjects like mathematics literacy, compared to more challenging subjects like mathematics."
Ek wil nou nie voorgee dat ek die hele dokument van 70 bladsye in detail bestudeer het nie, my aandagspan is hopeloos te kort, maar wat ek wel weet is dat daar in 2013 besluit is op die nuwe slaagvereistes vir matriek. Om die trotse houer van 'n seniorsertifkaat te wees moet 'n leerder 40% vir huistaal en 40% vir enige ander twee vakke kry.
Daarna moet hy net sorg dat hy 30% vir enige drie ander vakke kry. Wat hy vir die sewende vak kry is blykbaar irrelevant, want dit tel nie.
Dit beteken dus dat duisende jongmense wat ons met groot verwagtinge die wye wêreld instuur met 'n matriekpapier in die hand het slegs 35% van die kurrikulum onder die blad.
Beste Angie, ten opsigte van die instelling van die 30% slaagsyfer het jou voorganger, oom Blade Nzimande 'n rede gegee wat vir my tot vandag toe geen sin maak nie, maar aan die anderkant, ek is nie 'n politikus nie en julle praat mos maar julle eie taal en julle statisieke lyk altyd goed.
Hier is die stukkie wysheid van Oom Blade wat ek in 'n koerant raakgelees het aan die begin van 2014: "Minister of Higher Education and Training Blade Nzimande on Thursday defended the 30% pass requirement for three out of six subjects needed to pass matric, saying young people would miss out on post-school education opportunities if it was raised."
My vraag is, hoe op aarde bemagtig dit 'n kind om 'n tersiëre kwalifikasie te bekom as sy slaagvereiste in matriek verlaag word? Ek probeer regtig nie die derduisende kinders wat hierdie week matrieksertifikate ontvang het, ontneem van hulle voorreg en ekstase nie.
Die aantal matrieks by skole wat universiteitstoelating gekry het, getuig van harde werk, Maar, ek wil tog vra of dit billik is om iemand te laat verstaan dat hy met 35% gemiddeld, 'n uitsonderlike akademiese prestasie bereik het as dit glad nie so is nie.
Ons moet teen skynwaarhede waak, statistieke kan aangewend word om enige situasie te pas. Ek was op laerskool in my ouderdomsgroep skynbaar 'n belowende atleet, want ek het met elke resies derde gekom.
Die feit dat ons elke keer net drie was, en dat ek klaargemaak het as die ander twee reeds water gedrink het, is irrelevant, dis die statistiek wat belangrik is.
Posted on: 13:48 Thu, 09 January 2020